Összes kérdés és válasz

## Hány akciót hajthat végre az a játékos, aki egyedül marad játékban egy generáció végén?

**Bármennyit**. Voltaképp egyet vagy kettőt, majd miután ezt megtette, ismét ő következik mindaddig, amíg úgy nem dönt kipasszol a generációból, azaz nulla akciót hajt végre.

## Melyik lapka jelöli Noctis várost?

Noctis várost egy szokványos szürke városlapkával jelöljük, melyet az alapjáték tábláján a neki fenntartott helyre rakunk.

## Minek a jelölésére szolgál a fehér városlapka?

A Főváros jelölésére, mely a Főváros projektkártyával rakható le. A Főváros nem azonos Noctis várossal.

## Mit jelent a piros keretes erőforrás vagy termelés a projektkártyán?

A piros keret bármelyik játékost jelenti. Ilyen esetben bármelyik játékos termelését módosíthatod beleértve magadat is. Ezt kötelező végrehajtani, a kártya kijátszásának a feltétele. Az erőforrás dobatást viszont nem kötelező végrehajtanod.

## Mikor számít az ikon az eseménykártyán?

Az eseménykártya kijátszásának pillanatában. Az eseménykártyán található ikonok ekkor érvényesíthetnek hatásokat, beleértve azt, hogy mivel fizethetsz a kártyáért. Az eseménykártyát lefordítva kell a játéktéren tartani, miután minden akciót végrehajtottunk róla, az ikonjai a játék további részében nem számítanak.

## Miért kell az eseménykártyát lefordítani végrehajtását követően?

Ezzel jelezzük, hogy az eseménykártya hatása egyszeri, a rajta foglaltak nem számítanak a végrehajtását követően. A kártyán szereplő ikonok kizárólag a kijátszáskor jelenthetnek előnyt, ezt követően nem vehetőek számításba. Kivételt jelent az eseménykártyákon található győzelmi pont jelzés, melyet a játék végén hozzáadunk a többi kártyából származó pontszámunkhoz.

## Mit jelent az, hogy tegyek egy mikrobát, állatot, vadászrepülőt vagy lebegő erőforrást a kártyára?

Ilyen esetben egy erőforrás jelölőt (fém színű kockát) kell elhelyezni a kártyán. Az erőforrás típusát, ahogy a játékostábla esetén is az erőforrás helye (ebben az esetben a kártya) szabja meg. A mennyiséget pedig a kockák száma és színe jelzi.

## Mi a különbség a kék kártya akciója és hatása között?

A hatás állandó, valahányszor teljesül a feltétele, jár a jutalma. Az akció generációnként egyszer hajtható végre. Ilyenkor ki kell fizetni a költségét, és a játékos megkapja az akció jutalmát. A hatás jele a "Hatás:" felirat. Az akció jele piros jobbra mutató nyíl, melynek bal oldalán a költsége, jobb oldalán a jutalma található.

## Rakhatok le növényzetlapkát, ha már nem lehet növelni az oxigénszintet?

**Igen.** Ilyenkor mivel az oxigénszint nem nő, terraformációs ráta növelés sem jár.

## Miért van egyes cégeken ikon, mikor számítanak ezek?

A cégeken található ikonok minden tekintetben egyenértékűek a kék, illetve zöld projektkártyák ikonjaival.

## Mi az a lebegő?

A lebegő egy kártyákon gyűjthető erőforrás, mely kiegészítőkben jelenik meg.

## Milyen kártyákra tehető lebegő?

Minden nem alap erőforrás olyan (saját) kártyára tehető, mely vagy pontot ad érte, vagy fel tudja használni hatás vagy akció során. Ilyen lehet például a mikroba, a lebegő vagy a meteorit. Az alap erőforrásokat a játékostáblán tartjuk számon.

## Mikor ellenőrizzük a kártya kijátszási feltételeit?

Amikor ki akarjuk játszani őket. A kijátszási feltételeknek ekkor kell teljesülnie, a későbbiekben már nem kell erre figyelni.

## Milyen lehelyezési szabályok vonatkoznak egy városlapkára?

Amennyiben a projektkártya nem ír elő mást a városlapka nem lehet szomszédos másik városlapkával, és nem kerülhet fenntartott helyre. A speciális szabályú városlapkák lehelyezését 32. kérdésben találod.

## Kijátszható-e egy kártya, ha várost helyezne le, de azt nem tudom szabályosan letenni?

Általánosságban egy kártya nem játszható ki, ha az általa adott lapkát nem tudod lehelyezni szabályosan, mely alól kivételt képez az óceán lapka. Így várost adó projektkártya sem játszható ki, ha nem tudod lehelyezni az általa adott várost.

## Milyen lehelyezési szabályok vonatkoznak egy növényzet lapkára?

A növényzet lapkát olyan lapkával szomszédosan kell lehelyezned, amin a saját jelölőd van. A növényzetlapka nem kerülhet fenntartott helyre, kivéve ha a kijátszott kártya erre utasítást ad. Amennyiben nincs szabályos hely, ami saját lapkáddal szomszédos, akkor a növényzetlapkát tetszőleges nem fenntartott helyre lerakhatod

## Használható-e erőforrás (pl. acél, titán) megfelelő kártya megvásárlására?

**Nem.** A fizetést helyettesítő erőforrások kizárólag a kártya kijátszásakor, illetve bizonyos kártyák akciójának fedezésére használhatóak. Utóbbiakon egyértelműen jelezve van a használható erőforrás.

## Milyen lehelyezési szabályok vonatkoznak a Fővárosra?

A Fővárosra a város lehelyezési szabályai az érvényesek. A Fővárost a fehér városlapkával jelöljük. A Főváros nem azonos a Noctis várossal

## A Főváros városnak számít-e minden szempontból?

**Igen.** Vonatkoznak rá a város lehelyezési szabályai. Tulajdonosa 1 pontot kap a játék végén minden vele szomszédos növényzetlapkáért. Nem helyezhető le vele szomszédosan másik város.

## Milyen lehelyezési szabályok vonatkoznak a Noctis városra?

Az alap játékostáblán a Noctis várost a neki fenntartott helyre kell helyezni. A Hellas, illetve Elysium térképen a Noctis város bárhova helyezhető az általános város lehelyezési szabályok figyelembe vételével.

## Milyen lehelyezési szabályok vonatkoznak a Lávaalagúti település kártya által adott városra?

A várost vulkáni területre kell helyezni, ezek a Tharsis térképen és az Elysium térképen találhatóak, vastagon szedett betűkkel írva. Ha vulkáni terület mellett már található város, a Lávaalagúti település kártyát akkor is ki lehet játszani, a város lehelyezési szabály figyelmen kívül hagyható. Ha a Tharsis és az Elysium táblán már nincs szabad vulkáni terület, a Lávaalagúti település kártya nem játszható ki. A Hellas térképen vulkáni terület nem található, így ott a Lávaalagúti település kártya az általános lehelyezési szabályok figyelembe vételével játszható ki.

## Használható egy kék kártya akciója akkor is, ha a már kijátszott aktív kártya kijátszási feltétele nem teljesül?

**Igen.** A kijátszási feltételeknek csak a kártya kijátszásakor kell eleget tenni.

## Melyek a vulkáni mezők?

A Tharsis térképen Tharsis Tholus, Ascraeus Mons, Pavonis Mons, Arsia Mons vulkáni területek, az Elysium térképen Arsia Mons, Olympus Mons, Hecates Tholus, Elysium Mons vulkáni területek találhatók. A Hellas térképen vulkáni területek nem találhatók.

## Mik a Városi területek kártya által adott város lehelyezési szabályai?

Legalább két, már a térképre helyezett városlapkával szomszédosan kell lehelyezni az új várost. Ha ez a feltétel nem teljesíthető, a Városi területek kártya nem játszható ki.

## A kérdőjel ikon mikor, és hogyan vehető figyelembe?

A kérdőjel ikon akkor tekinthető egy tetszőleges ikonnak, amikor egy akciót hajtasz végre. Nem használhatod a kérdőjelikont kijátszásakor, tehát például nem fizethetsz érte acéllal. Nem használhatod a díjaknál, mivel azok kiértékelése nem az egyik akciód során történik. Használható ugyanakkor mérföldkő megszerzéséhez, hiszen ez akció. Nem vehető figyelembe másik játékos akciója alatt.

## Mi egy kék kártyás akció használatának költsége?

Akció használatakor mindig a piros nyíl bal oldalán szereplő költséget kell csak megfizetni, ha nem szerepel ott költség, akkor az akció használata ingyenes. Az akció használatát a kártyára helyezett színes játékosjelölővel jelezzük, ami termelés fázisban kerül le a kártyáról.

## Ha projektkártyával teszek le egy várost, jár-e 1 további megakredit termelés azon túl, ami a lapra van írva?

**Nem jár.** Csak a kártyán szereplő hatások érvényesülnek, a megakredit termelés +1 értékkel történő növelése csak akkor érvényesül, ha általános projektként helyezünk várost a térképre.

## Mit jelent a Plútó gyarmatbónusza, és kötelező-e végrehajtani?

A Plútón történő kereskedés során minden itteni gyarmat tulajdonosa 1 db kártyát húz a pakliból, majd 1 db kézben tartott kártyát eldob (ami lehet a felhúzott kártya is). A gyarmatbónusz végrehajtása kötelező.

## Milyen városokra vonatkoznak speciális lehelyezési szabályok, és mik azok?

A Noctis város, a Lávaalagúti település és Városi területek szabályai a 22., 23. és 25. kérdés válaszaiban vannak kifejtve. Ezen kívül 2-6 további "várost" a az űrben neki fenntartott helyre lehet csak helyezni. A kutatóbázis lehelyezésekor nem érintkezhet egyetlen lapkával sem. A Stanford-tórusz nem rendelkezik fenntartott hellyel, a játéktáblán a bolygó körül helyezendő el.

## Hogyan fizethetem ki egy lap kijátszási költségét?

A kártyák kijátszási költségét alapesetben megakreditekkel lehet kifizetni, a költség a kártyák bal felső sarkában található. Az épület ikonos kártyáknál használható fizetőeszközként acél, az űr ikonos kártyáknál titán. 1 db acél 2 megakreditet, 1 db titán 3 megakreditet ér. Az épület/űr ikonos kártyák kifizethetőek kizárólag acéllal/titánnal is, ebben az esetben pontosan a kártya költségének megfelelő értékű nyersanyagot célszerű felhasználni, túlfizetés esetén visszajáró nyersanyagot nem kapunk.

## Kijátszható-e úgy egy kártya, ha nem tudok eleget tenni a rajta szereplő, termelés csökkentésre vonatkozó feltételeknek?

**Nem.** Ez a kártya kijátszásának feltétele. Lásd 54. kérdés.

## Összeadódnak-e a különböző hatások?

**Igen**, valamennyi hatás létrejön, egy kártya kijátszásának hatására. Amennyiben ezek összeadhatóak, összeadódnak. Ha egy kártya kijátszási költsége nulla alá csökkenne, az nullának számít.

## Mi történik, ha egy kártya kijátszási költsége negatív lesz különféle hatások miatt?

A kártya kijátszási költsége ilyenkor nullának számít, pénzt nem kapsz belőle vissza. Kivételt képeznek azok a hatások, amikor a hatás nem a kijátszási költséget módosítja, hanem pénzt ad a kijátszás után, például Médiacsoport.

## Növelhető-e a terraformációs ráta város lehelyezéséért?

**Nem.** A Terraformációs ráta globális jellemzők növeléséért jár - hőmérséklet, oxigén, óceán illetve Vénusz sáv -, illetve akkor, ha a kijátszott projektlap ezt mondja.

## Növelhető-e a terraformációs ráta speciális lapkák lehelyezésekor?

**Nem.** Kivéve ha a lapka lehelyezésével valamely globális jellemző is módosul, vagy ha a lapkához tartozó projekt ezt biztosítja.

## Városnak számítanak-e a speciális lapkák?

A speciális lapkák (a Fővárost jelölő fehér lapka kivételével) semmilyen szempontból **nem** számítanak városnak. A Főváros minden szempontból városnak számít.

## Jár-e a játék végén pont a lehelyezett speciális lapkákért?

A főváros kivételével a speciális lapkák kizárólag a projektkártyán feltüntetett pontot érik. A Főváros a szomszédos óceánokon túl a növényzetekért is 1-1 pontot ér, mivel teljes értékű város lapka.

## Mi értelme van a speciális lapkák lerakásának?

Mivel saját lapkának számít, figyelembe vehetjük a díjak, mérföldkövek kiosztásakor, jár utánuk lehelyezési bónusz, helyezhetünk melléjük növényzetlapkákat, óceán mellé helyezve M€-t biztosítanak. Továbbá blokkolhatjuk vele más lapka odahelyezését.

## Azonnal vége van a játéknak, ha a globális jellemzők elérik a maximális értéküket?

A játék akkor ér véget ha az oxigén, hőmérséklet és óceán globális jellemzők elérik a maximumukat. Amelyik generációban ez bekövetkezik, az a játék utolsó generációja, amely a normál szabályok szerint még lezajlik.

## A Vénusz sáv kimaxolása feltétele a játék befejezésének?

**Nem feltétele.** Kizárólag a 3 "alap" globális jellemző (hőmérséklet, oxigénszint, óceánok) értékét kell maximálisra növelni a játék befejezéséhez.

## Mik egy projektkártya kijátszásának a feltételei?

Ki tudjuk fizetni a költségét, eleget tegyünk a kártyákon feltűntetett kijátszási feltételeknek, illetve a kötelező érvényű bónuszokat (lásd 54. kérdés) végre tudjuk hajtani. A kijátszási feltétel - ha a kártya rendelkezik ilyennel - a kijátszási költség mellett található. Ha bármelyik feltételt nem tudjuk teljesíteni, a kártyát nem játszhatjuk ki.

## Hogyan működik a játék végi növényzetlapka lerakás?

Bármennyi lapka lehelyezhető amire van elég palántánk. A lerakott lapkák után a lehelyezési bónusz jár és hatások is aktiválódhatnak miatta. Ha ezzel elegendő palántánk van egy újabb növényzet lerakásához, akkor azt is beválthatjuk.

## Végrehajtható olyan kék kártya akció, mely globális jellemzőt növelne, ha az adott jellemző már elérte maximumát? Növelhető ilyen esetben a terraformációs ráta?

**Igen**, ilyenkor az akció jutalmának a többi részét kapjuk csak meg. A Terraformációs ráta *nem* növelhető.

## Mit nevezünk fenntartott helynek?

Az óceánoknak fenntartott helyeket, Tharsis térképen Noctis város helyét, illetve az űrben lévő nevesített városhelyeket.

## Melyik játékos hány pontot kap, ha a játék végén egy díj kiértékelésénél holtverseny alakul ki?

Az első helyen kialakult holtverseny esetén 5-5 pont jár mindegyiküknek, a további játékosok nem kapnak pontot. Második helyen kialakult holtverseny esetén 2-2 jár mindegyiküknek, az első helyezett jutalma 5 pont, a többi játékos nem kap pontot

## Hány pontot ér játék végén az "Élet kutatása" kártya, ha több tudomány erőforrás van rajta?

**3 pontot.** A második és további tudomány erőforrásokért nem jár pont.

## Credicor cégbirodalom hatása létrejön-e, ha egy legalább 20M€ alapköltségű kártyát 20M€-nél olcsóbban játszom ki?

**Igen.** Az alapköltség számít.

## Ha egy kártya olyan erőforrást ad, amit egy másik lapon kell gyűjteni (például: mikroba, lebegő, állat) és nincs az erőforrás gyűjtésére alkalmas lapom, akkor kijátszhatom-e a kártyát?

**Igen.** Ezek az erőforrások **\***-gal jelöltek, ami azt jelenti, hogy végrehajtásuk nem kötelező. Lásd 54. kérdés.

## Milyen lapokon lehet speciális erőforrásokat gyűjteni (például: mikroba, lebegő, állat)?

Egy lapra akkor helyezhető erőforrás, ha azt hasznosítani tudja. A hasznosítás lehet akció vagy hatás költsége, illetve játék végi győzelmi pont.

## Mit kötelező és mit opcionális végrehajtani egy projektkártya képességeiből?

Mindent kötelező végrehajtani kivéve az alábbiakat:

1. piros keretes erőforrás dobatás

1. **\***-gal jelölt erőforrás szerzés (pl. állat, mikroba)

1. globális jellemző növelése, ha az elérte a maximumot

## Ha egy kék kártya hatása megfelelő ikonok kijátszásakor jön létre, az többször is létrejöhet-e, ha egy kártyán egyszerre több alkalmas ikon is szerepel?

**Igen.** A hatások minden esetben ikononként aktiválódnak, soha nem kártyánként.

## Mikre vonatkozik egy projektkártyán szereplő "minden" szó?

Ha a projektkártya nem említi a többi, vagy az összes játékost, akkor mindig a saját kijátszott kártyáid veendők számításba. Amennyiben másoktól, vagy másoktól is függ az akció, azt minden esetben piros keret jelöli az erőforrás, a termelés vagy az ikon körül.

## Mi az az erőforrás és hogyan jelöljük?

Erőforrásnak a játéktáblán vagy kártyán gyűjthető dolgokat nevezzük. A játéktáblán az alap erőforrások jelölhetőek (megacredit, acél, titán, palánta, energia, hő). A kártyákon az adott kártya által gyűjthető erőforrás jelölhető. Minden erőforrást a réz(1), ezüst(5) illetve aranyszínű (10) kockákkal jelölünk (nem a játékosjelölővel!). Az erőforrások jele négyzet alakú.

## Azonnal véget ér a játék, ha a Világkormányzati terraformálással éri el a maximumát az utolsó globális jellemző?

**Nem.** A Nap fázis első lépése a célfeltételek teljesülésének ellenőrzése. Ha ekkor nincs minden globális jellemző maximumon, akkor a Világkormányzati terraformálástól függetlenül új generáció következik.

## Választhatok termelésbónuszt amennyiben a Bányászati jogokat Robotizált munkaerővel lemásolom?

**Nem** választhatunk termelésbónuszt. Annak az erőforrásnak a termelését növelhetjük meg a Robotizált munkaerő kártyával, amelyiket a korábban kijátszott Bányászati jogok kártya használatakor is növeltünk.

## Milyen termeléssel indulnak a játékosok, amennyiben cégekkel, de cégek korszaka nélkül játszunk?

Amennyiben cégek korszaka nélkül játszol az alap egyes termelési szintekhez kell hozzáadnod a cég által biztosítottat.

## A 63 terraformációs rátáig tartó szóló játékban hogyan tudom növelni a TR-em, ha minden globális jellemző maximális?

A megnevezett játékvariáns során egy új általános projekt használható. A Puffergáz általános projekt segítségével 16 Megakredit befizetése esetén 1-gyel növelhető a TR.

## Milyen termeléssel indulnak a játékosok cégek korszaka variánsban?

Kizárólag a cég által biztosított termelést kapjátok meg. Amennyiben valamilyen termelést a cég nem módosít, akkor az nulláról indul.

## Globális jellemzőnek számít a Vénusz sáv?

**Igen**, a Vénusz sáv minden szempontból globális jellemzőnek minősül. Az egyetlen különbség a többihez képest, hogy nem szükséges elérni a maximális szintet a játék végének kiváltásához. A Vénusz sáv igény módosítható a globális jellemzőket módosító hatásokkal. A Vénusz sáv növelése növeli a terraformációs rátát. Kijátszható egy kártya amennyiben hatására a Vénusz sávot emelni kéne, de az már elérte a maximumát.

## A Polihisztor mérföldkő megalapításához felhasználhatóak-e a lefordított eseménykártyákon található ikonok?

**Nem.** Az esemény kártyák ikonjai kizárólag egyetlen akció erejéig számítanak, ami a lap kijátszása. A mérföldkő alapítása egy következő akció lehet csak.

## A Vitor cég bónusza pontosan melyik lapokra hat?

Olyan kártyára hat, amin van győzelmi pont ikon (nagy Mars szimbólum) kivéve ha abban egy negatív szám szerepel. A cégkártya hat saját magára is, mivel rajta is megjelenik ez az ikon.

## Védelmet nyújt-e a védett élőhelyek a mikrobáim vagy állataim ellopása ellen?

**Igen.** Ezen kártyák pontos hatása az, hogy vegyél le egy jelölőt egy kártyáról, és adj hozzá egyet ehhez a kártyához. A Védett élőhelyek pedig azt védi ki, hogy le tudj venni a tulajdonosától állat, palánta vagy mikroba jelölőt.

## Olympus konferencia kártya hatásával mikor húzhatok új lapot?

A kártya hatása minden tudományikon kijátszásakor aktiválódik. Kutatás projekt esetén kétszer a két tudományikon miatt. Minden aktiváláskor választhatsz, hogy melyik hatás jön létre, vagy helyezel rá egy tudomány erőforrást, vagy leveszel egy tudomány erőforrást és húzol egy lapot.

## Milyen termeléssel indulnak a játékosok cégeket használva, de a cégek korszaka variáns nélkül?

A cég által adott termelést az egyes alaptermelésekhez kell hozzáadni.

## Milyen sorrendben kell érvényesíteni a kijátszott kártyán jelzett, illetve az általa kiváltott hatásokat?

Tetszőleges sorrendben.

## Hány generáció alatt kell a szóló játékot befejezni az egyes játékvariánsok illetve kiegészítők használata esetén?

Az alapjáték esetén 14 generációd van szóló módban befejezni a játékot (azaz mind a három globális jellemzőt maximális szintre emelni). A Kezdetek kiegészítővel csak 12 generációd van a sikeres terraformálásra. TR szóló variáns esetén a 63-as TR elérése a cél (alapesetben 14 generáció alatt, Kezdetek kiegészítővel 12 generáció alatt). A Vénusz kiegészítőben a Vénusz-sávon is el kell érni a maximális szintet. A Távoli gyarmatok, a Hellas és Elysium és a Hatalmi játszma kiegészítők nem befolyásolják a befejezési feltételeket.

## Hogyan kell kezelni szóló játék esetén azokat a hatásokat, amellyel mástól tudok erőforrást elvenni, vagy amellyel egy másik játékos termelését kell csökkentenem?

A szóló játékban van egy semleges riválisod, akitől el tudod venni a szükséges erőforrásokat, vagy akinek csökkentheted a termelési szintjét. Minden erőforrásból és termelésből korlátlan áll a rendelkezésére.

## Indíthatok kereskedést lebegő elköltése nélkül a Titáni Lebegő-indítóállás projektkártya segítségével, amennyiben van kedvezményem a kereskedés erőforrásköltségére?

**Nem.** A lebegő a kártyaakció költsége, melynek hatására a kereskedés ingyenesen végrehajtható. Az ingyenes kereskedés költsége tehát tovább nem csökkenthető.

## Kereskedhetek-e olyan gyarmaton, aminek kereskedelmi bónuszát (állat, lebegő, mikroba) nem tudom hasznosítani?

**Igen.** A kereskedelmi bónusz felvétele nem kötelező. Nem kereskedhetsz viszont olyan gyarmaton, melynek termelése még nem indult be (Titán, Enceladus, Miranda).

## Alapíthatok gyarmatot úgy, hogy a gyarmat alapítási bónuszt (állat, lebegő, mikroba) nem tudom hasznosítani?

**Igen.** A gyarmat alapítási bónusz felvétele nem kötelező. Nem alapíthatsz ugyanakkor gyarmatot olyan égitesten, melynek termelése még nem indult be (Titán, Enceladus, Miranda).

## Amennyiben tetszőleges kártyára helyezhetek erőforrást, akkor az lehet egy másik játékos kártyája is?

**Nem.** Ha bármilyen hatás másik járékost érinthet, az ki van emelve a kártya szövegében, ennek jelölése pedig piros keret az érintett jel körül.

Tudom többszörözni a játékostáblán feltüntetett beváltás akciókat? Egy akcióval növelhetek több hőmérsékletet arányosan több hő felhasználásával? Egy akcióval letehetek több növényzetet arányosan több palánta felhasználásával?

**Nem.** Egy akcióval csak egyszer tudsz "beváltani". Azonban egy körön belül mindkét akciódat felhasználhatod ugyanannak a jellemzőnek a növelésére.

## Hogyan működik a Viron cég?

Egy olyan saját kártyaakciót tudsz újra végrehajtani, amit az adott generációban már használtál.

## Amennyiben több lehetséges kártyaakció szerepel egy kártyán, köteles vagyok-e a Viron céggel való újraaktiváláskor ugyanazt az akciót választani, amit korábban választottam?

Az újraaktiváláskor választhatsz mást, mint az eredeti aktiváláskor.

## Mi a különbség a gyarmat lehelyezési bónusz, a gyarmatbónusz és a kereskedelmi bevétel között?

A gyarmat lehelyezési bónuszt a gyarmat építésekor kapod meg. A lehelyezési bónusz az, amit a gyarmatot reprezentáló játékosjelölővel letakarsz. A sáv alatti számok nem játszanak szerepet.

A gyarmatbónusz az, amit kereskedéskor a gyarmat tulajdonosa kap. Minden gyarmat után jár, és nem függ attól, hogy ki hajtja végre a kereskedési akciót.

A kereskedelmi bevétel az, amit a kereskedő játékos kap, függetlenül az esetlegesen szintén megkapott gyarmatbónuszoktól. A kereskedelmi bevétel típusa leolvasható a kereskedelmi bónusz felirat mellett. Mennyiségét a termelésjelölő alatti szám határozza meg.

## Mik a lehelyezési szabályai a Lávafolyamok projektkártya által adott speciális lapkának?

A lapkát vulkáni területre kell helyezni, ezek a Tharsis térképen és az Elysium térképen találhatóak, vastagon szedett betűkkel írva. Ha a Tharsis és az Elysium táblán már nincs szabad vulkáni terület, a Lávafolyamok kártya nem játszható ki. A Hellas térképen vulkáni terület nem található, így ott a Lávafolyamok kártya tetszőleges nem fenntartott helyre kijátszható.

## Mit nevezünk lehelyezési bónusznak?

Bármilyen lapka lerakásakor az alábbi lehelyezési bónuszokat kapjuk. 2 M€ minden a lapkával szomszédos óceán után. Minden bónusz amit lapka letakar.

## Beleszámít-e a Hellas térkép Csodabogár díjába az Replikátor robotokon található erőforrás jelölők?

**Nem.** A Replikátor robotokra ugyanis nem kerül erőforrás, hanem az erre helyezett kártyára kerül, és az kijátszásáig nincs játékban.

## Amennyiben egy gyarmaton való kereskedésből több, kártyára rakható erőforrást szerzünk, azok szétoszthatóak több kártya között?

A szerzett erőforrást forrásonként kell 1-1 kártyán elhelyezni. Külön forrásnak számít a kereskedelmi bónusz, illetve minden egyes gyarmatunkért járó bónuszok. Az egyes forrásokból eredő erőforrás csak azonos kártyára kerülhet.

## Milyen sorrendben kell kiválasztani illetve kijátszani a projekt, cég és kezdetkártyákat? Mikor kell végrehajtani az egyes cégeken megjelenő kötelező első akciót?

A játékosok egyszerre megkapják a 10 projekt, 2 cég és 4 kezdet kártyát. Egyszerre választanak belőle és eldobnak tetszőleges projekt, 1 cég és 2 kezdet kártyát. Ezután játékossorrendben mindenki felfedi a cégét, és kifizeti a megtartott projektkártyáit. Ezt követően szintén játékossorrendben mindenki kijátssza és végrehajtja a két kezdetkártyáját. A cégek által biztosított első akciókra az ezt követő első akciókörben kerül sor.

## Jár-e a Zöldek politika bónusza (4 megakredit) a kezdet kártya hatására lehelyezett növényzet után?

**Nem.** A politika bónusz csak az akciófázisban érvényesül.

## Milyen lehelyezési szabályok vonatkoznak a Mangrove, Védett völgy illetve Mohole terület által adott lapkákra?

Ezeket a lapkákat óceánoknak fenntartott helyre kell rakni. Csak ez a három lapka kerülhet ilyen helyre, illetve a 9 óceán lapka, ezért van minden térképen 12 hely fenntartva óceánoknak.

## Hogyan működik az Inventrix cég, illetve az Adaptációs Technológia hatása?

A lap kijátszás feltétele szempontjából bármelyik globális jellemző 2 értékkel kisebbnek vagy nagyobbnak tekinthető. A Vénusz sávra is érvényes. A két kártya hatása összeadódik. Hőmérséklet esetén a két lépés négy foknak, vénusz sáv esetén négy százaléknak felel meg.

## Jár-e a Zöldek politika bónusza az utolsó generációt követő növényzet lapka lerakások után?

**Nem.** A politika bónusz csak az akciófázisban érvényesül.

## Az Ökoszabotázs esemény hatására mennyi palántát kell eldobni?

A befolyásodhoz adj hozzá hármat. Ennyi maradhat, a többit el kell dobni. Például ha a befolyásod 2, akkor 5 palántád marahat, így mondjuk 7 palántából kettőt kéne dobnod.

## Az Ökológiai szakértők kezdetek kártyával milyen projekt kártyát játszhatok ki a kezemből?

**Tetszőleges kártyát.** Amennyiben a kártya rendelkezik globális jellemzőkre vonatkozó kijátszási feltétellel, azt hagyd figyelmen kívül. A többi kijátszási feltételt teljesítened kell.